《九月初五日同沈虚谷昆仲游浣笔泉用壁上木兰山人元韵》
清代·华长卿

清泉㶁㶁出方池，与客登临拜古祠。一径松阴秋雨后，半城柳色夕阳时。

从来我辈多耽酒，到此何人不咏诗。独抱幽怀谁见赏，问天惟有谪仙知。

作者简介：（1805—1881）清直隶天津人，原名长懋，字枚宗。道光十一年举人。咸丰间选开原训导，在任二十六年，以病归。工诗，与任丘边浴礼、宝坻高继珩称畿南三才子。精小学，有《正字原》、《说雅》，又有《古本周易集注》、《唐宋阳秋》、《历代宰相录》、《疑年录小传》等。